
Az erdélyi szombatosság 19–20. századi halákhikus helyzetének áttekintése

Dolgozatom a bözödújfalvi Izraelita-Prozelita Hitközség halákhikus státuszát vizsgálván ad rövid betekintést a közösség 19-20. századi mindennapjaiba.
A kezdetben bár keresztény felekezetekhez tartozó szombatosok valójában, se zsidók se keresztények nem voltak: tartottak zsidó és keresztény szokásokat is, majd a kereszténységtől egyre távolabb kerülve közeledtek a zsidósághoz.
A magyarországi zsidó egyenjogúsításról szóló törvény 1867-es elfogadtatása után a közösség legtöbb tagja a zsidó hitre való betérést tűzte ki céljául.
Munkámban rövid áttekintést adok arról, hogy ki minősül zsidónak és ennek megfelelően vizsgálom a szombatosok életmódját. A halákha szerint az zsidó, akinek az anyja zsidó, vagy aki zsidó hitre tért. A betérés egy szigorú és hosszadalmas folyamat: kutatásomban a szombatosok betéréseiről és életmódjáról szóló adatokat összegezve vizsgálom a betérések érvényességét.
Meggyőződésem szerint e különleges közösség esete nagy mértékben reflektál a „vegyes vallású” családokban született gyermekek helyzetére és azokra, akik halákhikusan nem számítanak zsidónak: zsidó önidentitásuk ellenére a judaizmus bizonyos irányzatai nem fogadják el őket, adott esetben pedig az Izraelbe történő emigrációjuk is meghiúsulhat.
A szombatosok története egy olyan problémát helyez előtérbe, mely napjainban egyre gyakrabban merül fel azok köreiben, akiknek valamilyen kapcsolata van a zsidósággal.
A múlt századok vallási kérdései újra és újra felütik fejüket. Célom a múlt kérdéseinek megközelítése a jelenkor szemszögéből.

 



